ალეხანდრო გარნაჩო

ალეხანდრო გარნაჩო ფერეირა (დ. 2004, 1 ივლისი, მადრიდი, ესპანეთი) — პროფესიონალი ფეხბურთელი, თამაშობს პრემიერ ლიგის კლუბ მანჩესტერ იუნაიტედსა და არგენტინის ეროვნულ გუნდში.

 ბიოგრაფია 
ალეხანდრო გარნაჩო დაიბადა 2004 წლის 1 ივლისს, ესპანეთში, მადრიდში. იგი ხეტაფედან, მადრიდის „ატლეტიკოს“ ახალგაზრდულ სისტემას 2015 წელს შეუერთდა , ხოლო 2020 წლის ოქტომბერში გადავიდა „მანჩესტერ იუნაიტედის“ აკადემიაში, რომლის სანაცვლოდაც „იუნაიტედმა“ „ატლეტიკოს“ 420,000 ფუნტი გადაუხადა. პირველი პროფესიონალური კონტრაქტი კლუბთან მან 2021 წლის ივლისში გააფორმა.

გარნაჩო ყურადღების ცენტრში მოექცა მისი სოლო გოლით FA ახალგაზრდულ თასზე „ევერტონთან“ გამარჯვებაში, რომელიც 2022 წლის თებერვალში ნომინირებული იყო „იუნაიტედის“ თვის საუკეთესო გოლის ჯილდოზე. პრემიერ ლიგის რამდენიმე მატჩში გამოუყენებელ შემცვლელად დასახელების შემდეგ, პირველი გუნდის დებიუტი მან 2022 წლის 28 აპრილს ჩელსის წინააღმდეგ მოახდინა, როცა 91-ე წუთზე ენტონი ელანგა შეცვალა და შეხვედრა ფრედ 1-1 დასრულდა. 2022 წლის მაისში გარნაჩომ მოიგო ჯიმი მერფის წლის საუკეთესო ახალგაზრდა მოთამაშის ჯილდო და ორჯერ გაიტანა ასოციაციის ახალგაზრდული თასის ფინალში „ნოტინგემ ფორესტის“ წინააღმდეგ 11 მაისს, რაც დაეხმარა „იუნაიტედს“ 2011 წლის შემდეგ პირველად მოეგო ტურნირი.

გარნაჩოს უფლება ჰქონდა ეთამაშა როგორც ესპანეთის, ისე არგენტინის ნაკრებში, რადგან მისი დედა არგენტინელია. 2021 წელს მან სამჯერ ითამაშა ესპანეთის 18-წლამდელთა ნაკრებში. 2022 წლის 7 მარტს იგი არგენტინის ეროვნული ნაკრების გაფართოებულ 44-კაციან შემადგენლობაში გამოიძახეს მსოფლიო ჩემპიონატის შესარჩევი მატჩებისთვის. საბოლოო 33-კაციან შემადგენლობაშიც მოხვდა, თუმცა არცერთ შეხვედრაში არ გამოჩენილა.

მისი დებიუტი არგენტინის 20-წლამდელთა ნაკრებში შედგა 2022 წლის 26 მარტს, აშშ-ის წინააღმდეგ გამართულ ამხანაგურ მატჩში. მან ოთხ მატჩში ოთხი გოლი გაიტანა „მორის რეველოს“ ტურნირზე, სადაც ასევე მოიგო „ტურნირის აღმოჩენის“ და „ტურნირის გოლის“ ჯილდოები.

2023 წლის მარტში გარნაჩო კვლავ გამოიძახეს არგენტინის ნაკრებში პანამასთან და კიურასაოსთან ამხანაგური მატჩებისთვის, მაგრამ ტერფის ტრავმის გამო იძულებული გახდა დაეტოვებინა გუნდი. საბოლოოდ, მისი დებიუტი უფროს ნაკრებში შედგა 2023 წლის 15 ივნისს „მუშათა სტადიონზე“, ავსტრალიის წინააღმდეგ ამხანაგურ შეხვედრაში, სადაც მეორე ტაიმში ნიკოლას გონსალესის შემცვლელად შევიდა მოედანზე.

2024 წლის ივნისში გარნაჩო შევიდა ლიონელ სკალონის არგენტინის საბოლოო 26-კაციან შემადგენლობაში კოპა ამერიკისთვის და გახდა გუნდის წევრი, რომელმაც ტურნირი მოიგო.

რესურსები ინტერნეტში
ალეხანდრო გარნაჩო მანჩესტერი
"ნორმალურია" - ალეხანდრო გარნაჩო ბარსელონას მარცხს გამოეხმაურა
ალეხანდრო გარნაჩო არგენტინის ნაკრებს ვერ დაეხმარება

კატეგორია:დაბადებული 2004
კატეგორია:დაბადებული 1 ივლისი
კატეგორია:არგენტინელი ფეხბურთელები
კატეგორია:მანჩესტერ იუნაიტედის ფეხბურთელები
კატეგორია:პრემიერ ლიგის ფეხბურთელები
კატეგორია:ცოცხალი ადამიანები
კატეგორია:მადრიდში დაბადებულები